
ACT CONSTITUTIV
,,PARC BALNEOMAR” S.A.



CAPITOLUL I.
ACTIONARI

Art.1. Acționarul unic al societății „PARC BALNEOMAR” S.A., societate de tip închis, este Municipiul Marghita, cu sediul în Marghita, Str. Republicii, nr. 1, jud. Bihor, declarat municipiul prin Legea 585/2003 pentru declararea ca municipiu a orașului Marghita, județul Bihor, publicată în Monitorul Oficial al României cu numărul 931 din data de 23 decembrie 2003, având CIF 4348947, prin Consiliul Local al Municipiului Marghita, reprezentat de membrii AGA: LAZĂR IOAN, cu domiciliul în Marghita, str. Horea, nr. 36, jud. Bihor, identificat prin C.I. seria ZH nr. 195292, având CNP 1680724052871 și KISS KAROLY-ANDRAS, cu domiciliul în Marghita, str. Rozelor, nr. 5A, jud, Bihor, identificat prin C.I. seria TZ nr. 094860, având CNP 1671128052891.

Art.2. Prezentul act constitutiv a fost încheiat având în vedere prevederile Legii nr. 31/1990 privind societățile, republicată și modificată (,,Legea Societăților”) și ale Ordonanței de urgență nr. 109/2011 privind guvernanța corporativă a întreprinderilor publice.

Art.3. Acționarul Unic a încheiat prezentul act constitutiv (,,Actul Constitutiv”) al societății pe acțiuni „PARC BALNEOMAR” S.A. (denumită în continuare ,,Societatea”) în următorii termeni și condiții:


CAPITOLUL II.
DENUMIREA, FORMA JURIDICĂ, SEDIUL, 
DURATA ȘI EMBLEMA SOCIETĂȚII

Art.4. Denumirea Societății este „PARC BALNEOMAR” S.A. în toate, facturile, anunțurile, ofertele, publicațiile și alte documente emise de Societate, precum și pe website-ul Societății, vor fi menționate informații privind: denumirea Societății „PARC BALNEOMAR” urmată de cuvintele „SOCIETATE PE ACȚIUNI” sau de inițialele „S.A.”, capitalul social (subscris și vărsat), numărul de înregistrare în registrul comerțului, sediul societății și codul unic de înregistrare.

Art.5. Societatea este o persoană juridică română, având forma juridică a unei societăți pe acțiuni. Societatea își desfășoară activitatea în conformitate cu legile române și prezentul Act Constitutiv.

Art.6. Sediul societății este în România, Municipiul Marghita, str. Republicii, nr. 1, camera 1, județul Bihor.

Art.7. Societatea își va putea desfășura activitatea în afara sediului firmei, a filialelor, sucursalelor și agențiilor sale precum și la punctele de lucru, spații de construcții, amenajare, producție, constituind proprietatea Societății, sau aflându-se în administrarea Societății sau fiind deținute cu titlu legal, situate în orice loc din țară sau străinătate, fără a avea statutul de filială, sucursală sau agenție.
Sediul secundar actual este:
- Punct de lucru situat în Municipiul Marghita, str. Ion I.C. Brătianu, nr. 3, camera 1, județul Bihor.

Art.8. Durata Societății este nedeterminată, cu începere de la data înmatriculării la Oficiul Registrului Comerțului de pe lângă Tribunalul Bihor.


CAPITOLUL III.
SCOPUL ȘI OBIECTUL DE 
ACTIVITATE AL SOCIETĂȚII

Art.10. Scopul Societății este:
Scopul Societății îl constituie obținerea de profit prin desfășurarea de activități specifice, conforme cu prevederile legislației în vigoare și ale prezentului Act constitutiv, urmărindu-se în principal asigurarea unui sistem modern și performant de administrare a bazelor de agrement din Municipiul Marghita.

Art.11. Domeniul de activitate a societății 
Societatea are ca domeniu de activitate:
932 Alte activități recreative și distractive
Obiectul principal de activitate al societății este:
9329 Alte activități recreative și distractive n.c.a.

Activitățile secundare vor fi:
3821 Recuperarea materialelor reciclabile
4619 Intermedieri în comerțul cu produse diverse
4711 Comerț cu amănuntul nespecializat, cu vânzare predominantă de produse alimentare, băuturi și tutun
4712 Comerț cu amănuntul nespecializat, cu vânzare predominantă de produse nealimentare
4791 Intermedieri în comerțul cu amănuntul nespecializat
4941 Transporturi rutiere de mărfuri
5224 Manipulări
5520 Facilități de cazare pentru vacanțe și perioade de scurtă durată
5530 Parcuri pentru rulote, campinguri și tabere
5590 Alte servicii de cazare
6820 Închirierea și subînchirierea bunurilor imobiliare proprii sau închiriate
8121 Activități generale de curățenie a clădirilor
8130 Activități de întreținere peisagistică
9031 Activități de gestionare a sălilor și amplasamentelor de spectacole
9311 Activități ale bazelor sportive
9319 Alte activități sportive n.c.a
9321 Activități ale parcurilor tematice și de distracții

Societatea va putea desfășura activitate de import export cu toate produsele cuprinse în obiectul de activitate.

Modificarea obiectului de activitate al societății poate fi decisă prin hotărârea Adunării generale, în condițiile legii, cu îndeplinirea formalităților de publicitate și de înregistrare impuse de lege.


CAPITOLUL IV.
CAPITALUL SOCIAL

Art.12. Capitalul social al Societății este în sumă de 600.000 Lei, divizat în 600.000 acțiuni cu o valoare nominală de 1 Leu fiecare.

Art.13. Capitalul social este în întregime capital de stat subscris integral și simultan de Municipiul Marghita, prin Consiliul Local, în calitate de acționar unic, în condițiile art. 283 alin. 4 din Legea privind societățile comerciale, republicată și modificată. Capitalul social vărsat la constituire este în sumă de 180.000 lei. Diferența de capital social subscris va fi vărsată pentru acțiunile emise pentru un aport în numerar, în termen de 12 luni de la data înmatriculării societății, iar pentru acțiunile emise pentru un aport în natură, în termen de cel mult 2 ani de la data înmatriculării.

Art.14. Capitalul social este deținut integral de către Municipiul Marghita, prin Consiliul Local, ca acționar unic, cu capital integral de stat, în condițiile art. 283 alin. 4 din Legea privind societățile comerciale, republicată și modificată, până când/dacă acțiunile corespunzătoare acestuia vor face obiectul transmiterii către persoane fizice sau juridice, române sau străine, în condițiile legii.

Art.15. Taxele și impozitele datorate conform legii, pentru bunurile mobile și imobile aflate în proprietatea Societății, vor fi suportate de către aceasta.

Art.16. Modificarea capitalului social se face pe baza hotărârii Adunării Generale Extraordinare a Acționarilor și trebuie publicata în Monitorul Oficial.

Art.17. Capitalul social poate fi majorat prin emisiune de noi acțiuni sau prin majorarea valorii nominale a acțiunilor existente, în schimbul unor aport în natură sau în numerar; de asemenea, capitalul social poate fi majorat prin incorporarea rezervelor (cu excepția rezervelor legale), a beneficiilor sau a primelor de emisiune, ori prin compensarea unor creanțe certe, lichide și exigibile asupra Societății cu acțiuni ale acesteia.

Art.18. Majorarea capitalului social cu aporturi în natură se poate face pe baza evaluării efectuate de experți desemnați, cu respectarea dispozițiilor legale.


CAPITOLUL V.
ACȚIUNILE

Art.19. Acțiunile Societății sunt nominative și de valoare egală, în număr de 600.000 cu o valoare nominala de 1 Leu fiecare.

Art.20. Acțiunile Societății vor cuprinde toate elementele prevăzute de lege inclusiv:·
- denumirea și durata Societății;
- data actului constitutiv, numărul din Registrul Comerțului sub care se află înmatriculată Societatea și nr. Monitorului Oficial în care s-a făcut publicarea;
- capitalul social, numărul de acțiuni, seria și numărul de ordine al acțiunii, valoarea nominală și vărsămintele efectuate;
- avantajele acordate fondatorilor (dacă este cazul);
- numele, prenumele, codul numeric personal și domiciliul acționarului persoană fizică, respectiv denumirea, sediul numărul de înmatriculare și codul unic de înregistrare al acționarului persoană juridică.


Art.21. Forma acțiunilor:
Acțiunile sunt emise în formă dematerializată și sunt evidențiate în Registrul consolidat al Acționarilor, în conformitate cu prevederile legale în vigoare.

Art.22. Consiliul de Administrație va păstra evidența acțiunilor și acționarilor într-un Registru al Acționarilor.

Art.23. Registrul Acționarilor se păstrează la sediul Societății (cu excepția situației în care este ținut de o societate de registru independent) și va cuprinde :
- nume și prenume, denumire, domiciliu sau sediul acționarilor care dețin acțiuni nominative, precum și numărul de acțiuni deținute;
- plățile efectuate pentru acțiuni;
- mențiuni privind eventualele cesiuni ale acțiunilor sau alte mențiuni legate de alte drepturi asupra acțiunilor, mențiuni solicitate de către Acționar sau de către posesorii respectivelor drepturi.

Art.24. Deținerea oricăror acțiuni emise de Societate implică adeziunea de drept la Actul Constitutiv. Drepturile și obligațiile privind acțiunile însoțesc acțiunile atunci când acestea sunt cesionate altor persoane.

Art.25. Obligațiile Societății sunt garantate cu capitalul social al acesteia, iar Acționarul Unic răspunde în limita valorii acțiunilor pe care le deține.

Art.26. Patrimoniul Societății nu poate fi grevat de datorii sau de alte obligații ale Acționarului Unic. Orice creditor personal al Acționarului Unic poate ridica pretenții numai în legătură cu acea parte din beneficiile Societății care urmează să-i fie distribuite Acționarului Unic sau din cota care rezultă din lichidarea Societății în baza prezentului Act Constitutiv.

Art.27. Acțiunile sunt indivizibile cu privire la Societate, care nu recunoaște decât un proprietar pentru fiecare acțiune pentru exercitarea drepturilor ce decurg din acțiune.


CAPITOLUL VI. 
CONDUCEREA ȘI ADMINISTRAREA SOCIETĂȚII

A. ADUNAREA GENERALĂ A ACȚIONARILOR

Art.28. Adunarea Generală a Acționarilor (,,Adunarea Generală a Acționarilor” sau ,,AGA”) este organul de conducere al Societății care ia decizii cu privire la activitatea Societății și stabilește politica sa economică și socială.
Adunările Generale ale Acționarilor sunt ordinare și extraordinare.

Art.29. În calitate de acționar unic, Municipiul Marghita, prin Consiliul Local Marghita numește din rândul consilierilor 2 (doi) reprezentanți în Adunarea Generală a Acționarilor.

Art.30. Adunarea Generală Ordinară a Acționarilor se întrunește cel puțin o dată pe an, în maxim 5 luni de la sfârșitul exercițiului financiar.

Art.31. Adunarea Generală Ordinară a Acționarilor are următoarele atribuții:
a. să discute, să aprobe sau să modifice situațiile financiare anuale ale Societății, pe baza rapoartelor prezentate de Consiliul de Administrație, de cenzori sau de către auditorul statutar, să decidă cu privire la propunerile privind fixarea și repartizarea dividendelor;
b. să numească și să revoce Administratorii Societății;
c. să numească sau să demită cenzorii sau după caz, auditorul financiar sau statutar și să fixeze durata minimă a contractului de audit financiar, după caz;
d. să fixeze remunerația Administratorilor pentru exercițiul în curs; 
e. să fixeze remunerația cenzorilor sau, după caz, auditorului financiar sau statutar;
f. să se pronunțe asupra gestiunii Administratorilor;
g. să stabilească bugetul de venituri și cheltuieli prezentat de către Consiliul de Administrație și după caz programul de activitate pe exercițiul următor;
h. să hotărască constituirea de garanții, închirierea sau desființarea uneia sau mai multora dintre unitățile Societății;
i. să aprobe asocierea sau participarea Societății în alte societăți, cu parteneri români sau străini;
j. să aprobe politica economică și comercială a Societății, inclusiv tarifele de pornire a licitațiilor, precum și cele fixe, în cazul atribuirii directe prin repartiție, pentru spațiile cu altă destinație decât locuințe;
k. să aprobe anual lista obiectivelor de investiții pe care le va finanța;
l. să hotărască cu privire la contractele de împrumut bancare pe termen lung, inclusiv a celor externe.

Art.32. Adunarea Generală Extraordinară a Acționarilor se întrunește ori de câte ori este necesar a se lua hotărâri în oricare dintre următoarele privințe:
a. schimbarea formei juridice a Societății;
b. mutarea sediului Societății;
c. schimbarea obiectivului de activitate al Societății;
d. reducerea capitalului social sau reîntregirea lui prin emiterea de noi acțiuni;
e. majorarea capitalului social;
f. înființarea sau desființarea de filiale ale Societății sau de sedii secundare (sucursale, puncte de lucru, agenții, reprezentante sau orice alte asemenea unități fără personalitate juridică);
g. conversia acțiunilor nominative în acțiuni la purtător sau, după caz, a acțiunilor la purtător în acțiuni nominative;
h. conversia acțiunilor dintr-o categorie în altă categorie;
i. conversia unei categorii de obligațiuni în altă categorie sau în acțiuni;
j. fuziunea cu alte societăți sau divizarea Societății;
k. dizolvarea anticipată a Societății;
l. emisiunea de obligațiuni;
m. oricare altă modificare a actului constitutiv sau oricare alta hotărâre pentru care este cerută aprobarea Adunării Generale Extraordinare.

Art.33. Fără a aduce atingere celor de mai sus, Adunarea Generală Extraordinară poate delega Consiliului de Administrație exercițiul atribuțiilor sale menționate la art.32 lit. b, c (privind doar obiectul de activitate secundar al Societății) și e.

Art.34. Adunarea Generală a Acționarilor va fi convocată de președintele Consiliului de Administrație sau de un alt administrator, pe baza împuternicirii date de către președinte, de câte ori va fi nevoie.
Termenul de întrunire nu poate fi mai mic de 30 de zile de la data convocării

Art.35. Convocarea va fi făcută prin scrisoare recomandată expediată cu cel puțin 30 de zile înainte de data ținerii adunării, la adresa Acționarului Unic, înscrisă în Registrul Acționarilor sau prin scrisoare transmisă pe cale electronică, semnată cu o semnătură electronică calificată sau semnătură electronică avansată, expediată, cu cel puțin 30 de zile înainte de data ținerii adunării, la adresa acționarului, înscrisă în registrul acționarilor. Schimbarea adresei nu poate fi opusă societății, dacă nu i-a fost comunicată în scris de acționar.
Convocarea va cuprinde locul, ziua și ora ținerii ședinței, ordinea de zi, cu arătarea explicită a tuturor problemelor ce vor face obiectul dezbaterilor adunării.
Dacă nu se menționează altfel în convocator, locul ținerii ședinței va fi sediul Acționarului Unic.
Convocatorul și punctele de pe ordinea de zi precum și celelalte documente prevăzute în Legea Societăților vor fi afișate inclusiv pe web site-ul Societății.

Art.36. În înștiințarea pentru prima adunare generală se va fixa ziua și ora pentru cea dea doua adunare, când cea dintâi nu s-ar putea ține.


Art.37. Organizarea Adunării Generale: în ziua și la ora arătată în convocator, ședința adunării se va deschide de către președintele Consiliului de Administrație sau în lipsa acestuia, de un alt membru al Consiliului de Administrație desemnat de președinte.

Art.38. Adunarea va desemna dintre reprezentanții Acționarului Unic în AGA un secretar. 
Secretarul va întocmi procesul verbal al ședinței adunării generale.
Președintele va putea desemna, dintre angajații Societății, unul sau mai mulți secretari tehnici, care să ia parte la executarea operațiunilor prevăzute mai sus.

Art.39. Hotărârile Adunării se iau prin vot deschis. Votul secret este obligatoriu pentru numirea membrilor Consiliului de Administrație și a cenzorilor/auditorilor interni sau financiari, pentru revocarea lor sau pentru luarea hotărârilor referitoare la răspunderea membrilor organelor de administrare, conducere și supraveghere ale Societății.

Art.40. Un proces verbal semnat de președinte și secretar va constata îndeplinirea formalităților de convocare, data și locul Adunării, membrii Consiliului Municipal prezenți, dezbaterile făcute de ei în ședință.
La procesul verbal se vor anexa actele referitoare la convocare, precum și listele de prezență a reprezentanților Consiliului Municipal.
Procesul verbal va fi îndosariat în Registrul Adunărilor Generale.

Art.41. Hotărârile Adunării Generale contrare Actului Constitutiv și legilor în vigoare pot fi atacate în justiție conform Legii Societăților.

B. CONSILIUL DE ADMINISTRATIE

a) DURATA MANDATULUI

Art.42. Societatea este administrată în sistem unitar de un Consiliu de Administrație format din 3 membrii, mandatat pentru 4 ani. Mandatul administratorilor care și-au îndeplinit în mod corespunzător atribuțiile poate fi reînnoit o singură dată pentru o durata de maxim 4 ani ca urmare a unui proces de evaluare, în condițiile Ordonanței de Urgență nr. 109/2011. Mandatul administratorilor numiți ca urmare a încetării, sub orice formă, a mandatului administratorilor inițiali coincide cu durata rămasă din mandatul administratorului care a fost înlocuit.
Mandatul primilor administratori desemnați la momentul înființării societății, prin actul de constituire, încetează de drept la data desemnării, de către Adunarea Generală a Acționarilor, a administratorilor selectați potrivit procedurii de selecție și nominalizare prevăzute de Ordonanța de Urgență nr. 109/2011, dar nu poate depăși 2 ani. În termen de 2 luni de la data înmatriculării societății la registrul comerțului, autoritatea publică tutelară va declanșa procedura de selecție și nominalizare a administratorilor, potrivit Ordonanței de Urgență nr. 109/2011.


b) COMPONENȚA

Art. 43. Consiliul de Administrație este format din 3 membrii, având la data constituirii următoarea componență:
1. MINCĂ DANIEL-AUREL, născut la data de 01.10.1969, în Orș. Costești, jud. Argeș, domiciliat în Mun. Marghita, str. Eroilor, nr. 5B, bl. Z8, et. 2, ap. 8, jud. Bihor, identificat cu C.I. seria ZH, nr. 516916, eliberată de SPCLEP Marghita la data de 28.09.2023 și valabilă până la data de 03.08.2031, având CNP: 1691001031861.
2. SARKADI REKA-MÓNIKA, născută la data de 31.05.1976, în Mun. Marghita, jud. Bihor, domiciliată in Mun. Marghita, str. Dsida Jenő, nr. 2, jud. Bihor, identificată cu C.I. seria ZH, nr. 249453, eliberată de SPCLEP Marghita la data de 22.05.2019 și valabilă până la data de 31.05.2029, având CNP: 2760531052857;
3. POP-MIRON CRISTINA-ANA, născută la data de 15.07.1990, în Mun. Marghita, jud. Bihor, domiciliată în Mun. Marghita, str. Herculane, nr. 5, sc. B, et. 1, ap. 3, jud. Bihor, identificată cu C.I. seria ZH, nr. 558682, eliberată de SPCLEP Marghita la data de 30.05.2024 și valabilă până la data de 03.08.2031, având CNP: 2900715054755.
Lista membrilor Consiliului de Administrație este publicată, prin grija Consiliului de Administrație, pe pagina de internet a Societății, pe întreaga durată a mandatului acestora.

Art.44. Administratorii pot fi persoane fizice sau juridice, cu experiență în activitatea de administrare/management a/al unor întreprinderi publice profitabile sau a/al unor societăți profitabile din domeniul de activitate al Societății. 
Membrii Consiliului de Administrație trebuie să aibă studii superioare și experiență în domeniul științelor inginerești, economice, sociale, juridice sau în domeniul de activitate al societății de cel puțin 7 ani.

Art.45. Dintre aceste persoane nu poate fi selectat, mai mult de 1 (un) membru din rândul funcționarilor publici sau al altor categorii de personal din cadrul autorității publice tutelare ori din cadrul altor autorități sau instituții publice.

c) NUMIREA

Art.46. Membrii consiliului de administrație sunt desemnați de adunarea generală a acționarilor, la propunerea unei Comisiei de selecție și nominalizare constituite la nivelul autorității publice tutelare, care înaintează autorității publice tutelare, în vederea formulării de propuneri pentru desemnarea în adunarea generală a acționarilor, o listă scurtă pentru fiecare post de administrator al întreprinderii publice, pe baza criteriilor de selecție comunicate public, prin anunț, în ordinea clasamentului candidaților pentru postul respectiv. Desemnarea membrilor consiliului de administrație se realizează de către adunarea generală a acționarilor din lista scurtă a candidaților elaborată de comisia de selecție și nominalizare. În cazul în care lista scurtă conține un singur candidat, acesta va fi propus pentru postul respectiv. Atunci când există mai mulți candidați incluși în lista scurtă, numirea pe post se va face în ordinea clasamentului. În situația în care nu există candidați înscriși sau niciun candidat nu se califică pe lista scurtă, procesul de selecție se va relua. Procedura de selecție pentru membrii consiliului de administrație se finalizează în termen de cel mult 150 de zile de la data aprobării hotărârii adunării generale a acționarilor de inițiere a procedurii.
Informațiile referitoare la aceste desemnări și numiri se transmit către AMEPIP, care verifică respectarea de către autoritatea publică tutelară a dispozițiilor legale și, în termen de 10 zile de la primirea informațiilor, emite un aviz conform prin care aprobă sau anulează desemnarea membrului respectiv.
Acționarul Unic poate recomanda candidați pentru consiliul de administrație care îndeplinesc condițiile legale. Candidații recomandați vor urma procedura de selecție prevăzută de Ordonanța de Urgență nr. 109/2011.
La stabilirea criteriilor de selecție a administratorilor, comisia de selecție și nominalizare trebuie să țină cont de specificul și complexitatea activității societății, precum și de cerințele din scrisoarea de așteptări.
Anunțul privind selecția membrilor consiliului de administrație se publică, prin grija autorității publice tutelare, pe pagina de internet a acesteia și, prin grija președintelui consiliului de administrație, pe prima pagină de internet a întreprinderii publice într-un loc vizibil la încărcarea paginii, precum și pe pagina de internet a AMEPIP, în cel puțin două publicații economice și/sau financiare de largă răspândire, precum și pe cel puțin o platformă sau un site de recrutare de resurse umane cu mare vizibilitate la nivel național. Anunțul trebuie să includă condițiile care trebuie întrunite de candidați, criteriile de selecție și modalitatea de evaluare a acestora. Selecția se realizează cu respectarea principiilor nediscriminării, tratamentului egal și transparenței, asumării răspunderii și cu luarea în considerare a specificului domeniului de activitate a societății.
Publicarea anunțului privind selecția membrilor consiliului de administrație se face cu cel puțin 30 de zile înainte de data-limită pentru depunerea candidaturilor specificată în anunț. Cu respectarea regulilor de protecție a datelor cu caracter personal, fiecare candidat poate solicita comisiei de selecție și nominalizare să primească informații despre aplicarea criteriilor de selecție în cazul său personal, precum și despre punctajul obținut.
Orice candidat nemulțumit de rezultatul procedurii de selecție poate contesta în termen de 2 zile lucrătoare rezultatul obținut la autoritatea publică tutelară, care este obligată să soluționeze contestația în termen de 2 zile lucrătoare. Hotărârea autorității publice tutelare poate fi contestată în termen de 15 zile de la comunicare la instanța de contencios administrativ competentă.
În cazul în care procedura de selecție este suspendată de instanța judecătorească, mandatul administratorului în funcție continuă până la rămânerea definitivă a hotărârii judecătorești.
În situația nerespectării prevederilor legale cu privire la selecția candidatului, președintele comisiei sau, în caz de divergență între membrii comisiei, orice membru al comisiei de selecție și nominalizare notifică AMEPIP.
În cazul încetării mandatului unora dintre membrii consiliului de administrație pentru orice motive, selecția noilor membri se face potrivit prevederilor Ordonanței de Urgență nr. 109/2011.
Contractul de mandat ce va fi încheiat cu administratorii, precum și modificările acestuia se avizează de către AMEPIP în termen de 5 zile de la data primirii solicitării de avizare și se aprobă de către adunarea generală a acționarilor.
Actul adițional la contractul de mandat încheiat de către întreprinderea publică cu administratorii săi cuprinde componenta variabilă a remunerației, obiectivele și indicatorii-cheie de performanță stabiliți de către adunarea generală a acționarilor, obiective cuantificabile privind obligațiile restante, un plan de recuperare și management al creanțelor, implementarea planului de investiții și a fluxului de numerar al întreprinderii publice.
Lista membrilor consiliului de administrație și CV-urile acestora sunt publicate, în termen de 5 zile de la data desemnării, prin grija președintelui consiliului de administrație, pe pagina de internet a întreprinderii publice, pe întreaga durată a mandatului acestora.
Consiliul de administrație adoptă, în termen de 90 de zile de la data numirii, un cod de etică, care se publică, prin grija președintelui consiliului de administrație, pe pagina proprie de internet a societății și se revizuiește anual, dacă este cazul, cu avizul auditorului intern, fiind republicat la data de 31 mai a anului în curs.

Art.47. Nu pot fi selectate, nominalizate, desemnate și numite în funcția de administrator sau director în întreprinderile publice conform prezentei ordonanțe de urgență următoarele persoane:
a) senatorii;
b) deputații;
c) membrii Guvernului;
d) prefecții și subprefecții;
e) primarii și viceprimarii;
f) persoanele care au auditat situațiile financiare ale societății în cauză în oricare din ultimii 3 ani financiari anteriori nominalizării;
g) persoanele care, potrivit legii, sunt incapabile sau care au fost condamnate pentru infracțiuni contra patrimoniului prin nesocotirea încrederii, infracțiuni de corupție, delapidare, infracțiuni de fals în înscrisuri, evaziune fiscală, infracțiuni prevăzute de Legea nr. 129/2019 pentru prevenirea și combaterea spălării banilor și finanțării terorismului, precum și pentru modificarea și completarea unor acte normative, cu modificările și completările ulterioare;
h) persoanele care nu pot ocupa funcția de administrator sau director, conform Legii nr. 31/1990, republicată, cu modificările și completările ulterioare;
i) persoanele care au fost sancționate de Banca Națională a României, Autoritatea de Supraveghere Financiară, Comisia Națională a Valorilor Mobiliare sau de către Comisia de Supraveghere a Asigurărilor și care se regăsesc în registrele acestor instituții.

Art.48. Comisia de selecție și nominalizare este numită prin hotărâre a autorității deliberative, la propunerea primarului și se compune din:
a) 2 membri desemnați de conducătorul autorității publice tutelare;
b) un expert independent, selectat de autoritatea publică tutelară.
La solicitarea autorității publice tutelare locale, AMEPIP poate desemna, prin ordin, 2 membri în comisia de selecție și monitorizare, caz în care comisia prevăzută la alineatul precedent va avea 5 membri.

Art.49. Comisia de selecție și nominalizare are următoarele atribuții principale:
a) desfășoară procedura de selecție a administratorilor, cu asigurarea conformității și transparenței acesteia;
b) evaluează candidații, pregătește și comunică adunării generale a acționarilor și autorităților publice tutelare lista scurtă a candidaților și clasamentul acestora;
c) notifică AMEPIP în cazul apariției oricăror abateri de la prevederile legale referitoare la derularea procedurii de selecție, în vederea aplicării de sancțiuni și dispunerii de măsuri de remediere.

Art.50. Majoritatea membrilor consiliului de administrație este formată din administratori neexecutivi și independenți în înțelesul art. 1382 din Legea nr. 31/1990, republicată, cu modificările ulterioare. Funcționarii publici, înalții funcționari publici, precum și alte categorii de personal din cadrul autorității publice tutelare ori din cadrul altor autorități sau instituții publice nu pot fi considerați independenți.

Art.51. Stabilirea numărului de membri ai consiliului de administrație se face cu respectarea principiilor prevăzute de Legea nr. 202/2002, republicată, cu modificările și completările ulterioare, astfel încât cel puțin o treime din totalul administratorilor să fie femei și cel puțin o treime din totalul administratorilor să fie bărbați; consiliul de administrație nu poate fi format în exclusivitate din persoane de același gen.

Art.52. În cazul în care încetarea mandatului unui administrator determină scăderea numărului administratorilor sub minimul legal, se convoacă, în condițiile Legii nr. 31/1990, republicată, cu modificările și completările ulterioare, adunarea generală ordinară a acționarilor pentru a completa numărul de membri ai consiliului de administrație cu administratori provizorii, care au mandat până la finalizarea procedurii de selecție. În acest scop, acționarii, inclusiv autoritatea publică tutelară, vor înainta către AMEPIP propuneri de candidați, aceștia putând face parte din corpul de administratori de întreprinderi publice sau putând fi candidați care nu sunt înscriși în corpul administratorilor, iar AMEPIP va evalua propunerile și va comunica rezultatele evaluării către acționari, urmând ca adunarea generală ordinară a acționarilor să numească administratorii provizorii.
În situațiile prevăzute la alineatul precedent, durata mandatului administratorului provizoriu este de maximum 5 luni, cu posibilitatea prelungirii, o singură dată, pentru încă 2 luni, pentru motive întemeiate. În cazul în care procedura de selecție și nominalizare a administratorilor permanenți este finalizată înainte de expirarea perioadei pentru care a fost numit administratorul provizoriu, administratorul sau administratorii permanenți sunt desemnați de îndată de către adunarea generală a acționarilor, iar mandatul administratorilor provizorii încetează.
În cazuri excepționale, cum ar fi: apariția unor cazuri de incompatibilitate, pronunțarea unor hotărâri judecătorești de suspendare a procedurii de selecție și nominalizare a noilor administratori, demisie, incapacitatea de exercitare a funcției din motive medicale, deces, în care numirea unui administrator permanent nu este posibilă în termenul prevăzut la alineatul precedent și nu au fost constatate de către AMEPIP încălcări ale reglementărilor privind selecția, nominalizarea și numirea administratorilor permanenți în termenul de 5 luni, respectiv 7 luni, este permisă desemnarea de către adunarea generală a acționarilor a unui nou administrator provizoriu, inclusiv a administratorului provizoriu anterior, pentru un mandat de maximum 5 luni, cu condiția ca administratorul provizoriu astfel numit să fie dintre candidații propuși de AMEPIP, cu aplicarea corespunzătoare a procedurii prevăzute la primul alineat ale prezentului articol.
Încălcarea de către conducătorul autorității publice tutelare, de către președintele consiliului de administrație a reglementărilor privind selecția, nominalizarea și numirea administratorilor permanenți în termenul de 5 luni, respectiv de 7 luni constituie contravenție și se sancționează cu amendă, potrivit prevederilor art. 591 alin. (1) din Ordonanța de Urgență a Guvernului nr. 109/2011, dacă fapta nu constituie infracțiune. În cazul în care au fost constatate de către AMEPIP astfel de contravenții, nu este permisă prelungirea numirii unui administrator provizoriu sau prelungirea mandatului celui existent pentru perioada de maximum 5 luni.
Fără a încălca prevederile alineatului 4 din prezentul articol, depășirea perioadei maxime de 12 luni de mandat provizoriu pentru o poziție de administrator constituie contravenție, dacă fapta nu constituie infracțiune, și se sancționează cu amendă pentru conducătorul autorităților publice tutelare, potrivit prevederilor art. 591 alin. (1) din Ordonanța de Urgență a Guvernului nr. 109/2011. Mandatul administratorului provizoriu încetează de drept la împlinirea perioadei de 7 luni, dacă mandatul său provizoriu nu a fost prelungit conform prevederilor alineatului 3 din prezentul articol, și în orice caz la expirarea celor 12 luni pentru interimatul aceleiași poziții. Autoritatea publică tutelară solicită adunării generale a acționarilor să constate încetarea mandatului, în condițiile legii.
Fără a aduce atingere prevederilor alineatului 4 din prezentul articol, depășirea perioadei maxime de 12 luni de mandat provizoriu pentru o poziție de director constituie contravenție, dacă fapta nu constituie infracțiune, și se sancționează cu amendă pentru președintele consiliului de administrație sau pentru membrii consiliului de administrație, în cuantumul stabilit la art. 591 alin. (4) din Ordonanța de Urgență a Guvernului nr. 109/2011. Mandatul directorului provizoriu încetează de drept la împlinirea perioadei de 7 luni, dacă mandatul său provizoriu nu a fost prelungit conform prevederilor alineatului 4 din prezentul articol, și în orice caz la expirarea celor 12 luni pentru interimatul aceleiași poziții. Autoritatea publică tutelară solicită adunării generale a acționarilor să constate încetarea mandatului, în condițiile legii.


d) ORGANIZARE

Art.53. Ședințele Consiliului de Administrație vor avea loc cel puțin o dată la 3 luni, în baza convocatorului transmis de Președintele Consiliului de Administrație sau la solicitarea motivată a 2 (doi) Administratori sau a Directorului general.
O ordine de zi care să identifice cu detalii suficiente chestiunile care trebuie analizate de Administratori în cadrul acestei ședințe și copiile oricăror documente relevante care vor fi discutate în cadrul ședinței vor fi distribuite în prealabil tuturor membrilor Consiliului de Administrație.

Art.54. Cvorumul și majoritatea necesare pentru adoptarea unei hotărâri va fi de cel puțin 2 din 3 membri ai Consiliului de Administrație atât la prima, cât și la a doua convocare a ședinței Consiliului de Administrație.

Art.55. Prezența membrilor Consiliului de Administrație la ședințele, discuțiile, dezbaterile, precum și deciziile aprobate se consemnează într-un proces verbal de ședințe care se va înscrie într-un registru special numerotat și parafat de președintele Consiliului de Administrație.

Art.56. Președintele Consiliului de Administrație va fi desemnat de către Consiliul de Administrație.

e) ATRIBUȚII

Art.57. Consiliul de Administrație este însărcinat cu îndeplinirea tuturor actelor necesare și utile pentru realizarea obiectului de activitate al întreprinderii publice, societate pe acțiuni, cu excepția celor rezervate de lege pentru adunarea generală a acționarilor.

Art.58. Consiliul de Administrație are următoarele competențe de bază, care nu pot fi delegate directorilor/administratorului:
a) stabilirea direcțiilor principale de activitate și de dezvoltare ale societății;
b) stabilirea politicilor cantabile și a sistemului de control financiar, precum și aprobarea planificării financiare;
c) numirea și revocarea directorilor angajați cu contract de mandate și stabilirea remunerației lor;
d) supravegherea și evaluarea activității directorilor angajați cu contract de mandat;
e) aprobarea planului de management elaborat de către directorul general;
f) pregătirea raportului anual, organizarea Adunării Generale a Acționarilor și implementarea hotărârilor acesteia;
g) introducerea cererii pentru deschiderea procedurii insolvenței societății sau a concordatului preventiv potrivit Legii nr. 85/2014 privind procedurile de prevenire a insolvenței și de insolvență.
De asemenea, nu pot fi delegate directorilor atribuțiile primate de către Consiliul de Administrație din partea Adunării Generale a Acționarilor, în conformitate cu art. 114 din Legea 31/1990, privind societățile, republicată, cu modificările și completările ulterioare.


Art.59. Consiliul de Administrație va putea să încheie acte juridice în numele și în contul societății, prin care să dobândească bunuri pentru aceasta sau să înstrăineze, să închirieze, să schimbe ori să constituie în garanție bunuri aflate în patrimoniul societății, a căror valoare depășește jumătate din valoarea contabilă a activelor societății la data încheierii actului juridic, numai cu aprobarea adunării generale extraordinare a acționarilor.

Art.60. Consiliul de Administrație trebuie să prezinte auditului statutar, cu cel puțin 30 de zile înainte de ziua stabilită pentru ședința adunării generale, situația financiară anuala pentru exercițiul financiar precedent, însoțită de raportul lor și de documentele justificative.
Consiliul de Administrație este obligat ca, în termen de 15 zile de la data Adunării Generale, să depună la Registrul comerțului în copii pe suport hârtie și în formă electronică sau numai în formă electronică, având atașată o semnătură electronică extinsă, situațiile financiare anuale, însoțite de raportul lor, raportul auditorilor interni, precum și procesul-verbal al adunării generale, în condițiile prevăzute de Legea contabilității nr. 82/1991, republicată.

Art.61. Consiliul de Administrație este subordonat Adunării Generale a Acționarilor. 
Consiliul de Administrație are ca principalele atribuții:
a) stabilirea direcțiilor principale de activitate și de dezvoltare ale societății și asigurarea îndeplinirii acestora;
b) stabilirea politicilor contabile și a sistemului de control financiar, precum și aprobarea planificării financiare;
c) numirea și revocarea directorilor și stabilirea remunerației lor. Remunerația directorilor este formată dintr-o indemnizație fixă lunară și, dacă este cazul, dintr-o componentă variabilă, constând într-o cota de participare la profitul net al societății, o schemă de pensii sau o altă formă de remunerare pe baza performanțelor;
d) supravegherea activității directorilor;
e) pregătirea raportului anual, organizarea adunării generale a acționarilor și implementarea hotărârilor acesteia;
f) introducerea cererii pentru deschiderea procedurii insolvenței societății sau a concordatului preventiv potrivit Legii nr. 85/2014 privind procedurile de prevenire a insolvenței și de insolvență, cu modificările și completările ulterioare;
g) verifică funcționarea sistemului de control intern sau managerial, implementarea politicilor contabile și realizarea planificării financiare;
h) aprobarea, potrivit competențelor stabilite de lege, a investițiilor ce urmează a fi realizate de societatea pe acțiuni cu respectarea normelor legale in vigoare;
i) propunerea spre aprobare Adunării Generale Ordinare a Acționarilor a bugetului de venituri și cheltuieli și a situațiilor financiare anuale ale societății pe acțiuni ;
j) propunerea înstrăinării, vânzării bunurilor proprietate, în condițiile stabilite de legislația în vigoare;
k) răspunde de administrarea legală și eficientă a întregului patrimoniu;
l) elaborarea și aprobarea organigramei și statului de funcții, corespunzător necesităților activității societății pe acțiuni și supunerea spre aprobare Consiliului Local al Municipiului Marghita.
m) analizarea bilanțului contabil anual și supunerea sa spre aprobare și publicarea sa, potrivit prevederilor legale;
n) aprobarea măsurilor privind respectarea dispozițiilor legale în domeniul protecției mediului înconjurător;
o) aprobarea scoaterea din funcțiune, valorificarea și casarea mijloacelor fixe, cu respectarea reglementărilor în vigoare;
p) aprobarea și a altor măsuri, cu excepția celor date, potrivit legii, în competența altor organe;
q) prezentarea semestrială a unui raport asupra activității de administrare care include și informații referitoare la execuția contractului de mandat al directorului, detalii cu privire la activitățile operaționale, la performanțele financiare ale societății și la raportările contabile semestriale ale societății;
r) elaborează un raport anual privind activitatea societății, în luna mai a anului următor celui cu privire la care se raportează; raportul se publică pe pagina de internet a societății;
s) aprobarea Regulamentului de Organizare și Funcționare al societății;
t) informează acționarii, în cadrul primei adunări generale a acționarilor ce urmează încheierii actului juridic, asupra oricărei tranzacții încheiate de societate cu o altă societate ori cu autoritate publică tutelară, dacă tranzacția are o valoare, individual sau într-o serie de tranzacții, de cel puțin echivalent în lei a 100.000 euro.

Art.62. Membrii Consiliului de Administrație își vor exercita mandatul cu prudența și diligența unui bun administrator.
Administratorul nu încalcă obligația prevăzută la alin (1), dacă în momentul luării unei decizii de afaceri el este în mod rezonabil îndreptățit să considere, că acționează în interesul societății și pe baza unor informații adecvate.
Decizie de afaceri, în sensul prezentului act, este orice decizie de a lua sau de a nu lua anumite măsuri cu privire la administrarea societății.
Membrii Consiliului de Administrație își vor exercita mandatul cu loialitate, în interesul societății.
Membrii Consiliului de Administrație nu vor divulga informațiile confidențiale și secretele comerciale ale societății, la care au acces în calitatea lor de administratori. Această obligație le revine și după încetarea mandatului de administrator.
Conținutul și durata obligațiilor prevăzute la alin (5) sunt stipulate în contractul de mandat.

Art.63. Administratorii sunt răspunzători de îndeplinirea tuturor obligațiilor.
Administratorii răspund față de societate pentru prejudiciile cauzate prin actele îndeplinite de directori sau de personalul încadrat, când dauna nu s-ar fi produs dacă ei ar fi exercitat supravegherea impusă de îndatoririle funcției lor.
Directorii vor înștiința Consiliul de Administrație de toate neregulile constatate cu ocazia îndeplinirii atribuțiilor lor.
Administratorii sunt solidar răspunzători cu predecesorii lor imediați dacă, având cunoștință de neregulile săvârșite de aceștia, nu le comunică.

Art.64. Administratorul care are într-o anumită operațiune, direct sau indirect, interese contrare intereselor societății, trebuie sa îi înștiințeze despre aceasta, pe ceilalți administratori și pe cenzori și să nu ia parte, la nici o deliberare privitoare la această operațiune.
Aceeași obligație o are administratorul, în cazul în care, într-o anumită operațiune, știe că sunt interesate soțul sau soția sa, rudele ori afinii săi până la gradul al IV-lea inclusiv.
Interdicțiile stabilite la aliniatele anterioare referitoare la participare, la deliberarea și la votul administratorilor, nu sunt aplicabile în cazul în care obiectul votului î1 constituie:
a) oferirea spre subscriere, către un administrator sau către persoanele menționate la alin. (2), de acțiuni sau obligațiuni ale societății;
b) acordarea de către administrator sau de persoanele menționate la alin. (2) a unui împrumut ori constituirea unei garanții în favoarea societății.
Administratorul care nu a respectat prevederile alin (1) și (2) răspunde pentru daunele care au rezultat pentru societate.

Art.65. Este interzisă creditarea de către societate a administratorilor acesteia, prin intermediul unor operațiuni precum:
a) acordarea de împrumuturi administratorilor;
b) acordarea de avantaje financiare administratorilor cu ocazia sau ulterior încheierii de către societate cu aceștia de operațiuni de livrare de bunuri, prestări de servicii sau executare de lucrări;
c) garantarea directă ori indirectă, în tot sau în parte, a oricăror împrumuturi acordate administratorilor, concomitenta ori ulterioară acordării împrumutului;
d) garantarea directă ori indirectă, în tot sau în parte, a executării de către administratori a oricăror alte obligații personale ale acestora față de terțe persoane;
e) dobândirea cu titlu oneros ori plata, în tot sau în parte, a unei creanțe ce are drept obiect un împrumut acordat de o terță persoană administratorilor ori o altă prestație personală a acestora.
Prevederile alin. (1) sunt aplicabile și operațiunilor în care sunt interesați soțul sau soția, rudele ori afinii până la gradul al IV-lea inclusiv ai administratorului: de asemenea, dacă operațiunea privește o societate civilă sau comercială la care una dintre persoanele anterior menționate este administrator ori deține, singură sau împreună cu una dintre persoanele sus menționate, o cota de cel puțin 20% din valoarea capitalului social subscris.
Prevederile alin. (1) nu se aplică:
a) în cazul operațiunilor a căror valoare exigibilă cumulată este inferioară echivalentului în lei a sumei de 5 000 de euro;
b) în cazul în care operațiunea este încheiată de societate în condițiile exercitării curente a activității sale, iar clauzele operațiunii nu sunt mai favorabile persoanelor prevăzute la alin. (1) și (2) decât cele pe care, în mod obișnuit, societatea le practică față de terțe persoane.

Art.66. În termen de maximum 30 de zile de la data numirii sale, consiliul de administrație elaborează o propunere pentru componenta de administrare a planului de administrare, în vederea realizării indicatorilor de performanță financiari și nefinanciari.
Componenta de administrare prevăzută la alineatul precedent se completează cu componenta de management elaborată de directori. Planul de administrare se supune analizei și aprobării consiliului de administrație al societății în termenul prevăzut de 20 de zile.
În termen de 5 zile de la aprobarea în integralitate a planului de administrare, prin grija președintelui consiliului de administrație, se convoacă adunarea generală a acționarilor, în vederea negocierii și aprobării indicatorilor-cheie de performanță, avizați în prealabil de către AMEPIP, rezultați din planul de administrare, pornind de la nivelul indicatorilor-cheie de performanță asumați prin declarațiile de intenție întocmite de către administratorii numiți. Indicatorii negociați și aprobați de către adunarea generală a acționarilor se comunică AMEPIP, în termen de 15 zile de la aprobare, în vederea avizării lor finale și includerii în tabloul de bord.
În cazul în care AMEPIP constată încălcarea nivelului minim al indicatorilor-cheie de performanță, aceasta nu emite avizul conform. În acest caz, AMEPIP transmite autorității publice tutelare cererea de refacere a acestor indicatori.
În situația în care indicatorii-cheie de performanță nu sunt refăcuți la nivelul minim aprobat, AMEPIP solicită autorității publice tutelare măsura revocării administratorilor numiți și reluarea procedurii de selecție, cu informarea Guvernului în acest sens.
Administratorii revocați conform alineatului precedent nu sunt îndreptățiți la plata daunelor-interese.
Autoritatea publică tutelară convoacă adunarea generală a acționarilor în termen de 5 zile pentru aprobarea măsurilor prevăzute în prezentul articol.
Negocierea indicatorilor de performanță financiari și nefinanciari bazați pe planul de administrare se realizează în termen de 45 de zile de la data comunicării acestora de către consiliul de administrație autorității publice tutelare. În cazul unei extinderi a perioadei de negocieri de către autoritatea publică tutelară, care nu poate fi mai mare de 30 de zile, aceasta poate solicita AMEPIP participarea la negocieri pentru a media o soluție în beneficiul întreprinderii publice.
În cazul în care negocierea nu poate fi finalizată în termen de 45 de zile, membrii consiliului de administrație vor fi revocați, fără ca aceștia să fie îndreptățiți la plata unor daune-interese. În acest caz, rezultatul negocierii se motivează și se publică pe pagina de internet a întreprinderii publice.
Indicatorii de performanță financiari și nefinanciari negociați și aprobați de adunarea generală a acționarilor, avizați final de către AMEPIP, constituie elemente față de care se determină componenta variabilă a remunerației administratorilor și directorilor întreprinderii publice.
Evaluarea activității administratorilor se realizează anual de către adunarea generală a acționarilor, cu sprijinul unor experți în astfel de evaluări, după caz. Evaluarea vizează atât execuția contractului de mandat, cât și a planului de administrare.
Rapoartele de evaluare ale administratorilor se transmit către AMEPIP, în termen de 15 zile de la data adunării generale a acționarilor care a aprobat aceste rapoarte. Rapoartele de evaluare se transmit AMEPIP și sunt folosite în proceduri viitoare de reînnoire a mandatului administratorilor astfel evaluați.
Administratorii pot fi revocați de către adunarea generală a acționarilor conform legii, în condițiile stabilite în contractul de mandat. În cazul în care revocarea survine fără justă cauză, administratorul în cauză este îndreptățit la plata unor daune-interese, potrivit contractului de mandat. Pentru desemnarea noilor administratori se aplică, în mod corespunzător, prevederile art. 49 și următoarele din prezentul act constitutiv.
În cazul în care, din motive imputabile, administratorii nu îndeplinesc indicatorii de performanță stabiliți prin contractele de mandat, adunarea generală a acționarilor îi revocă din funcție și hotărăște, în termen de maximum 45 de zile de la vacantare, declanșarea procedurii de selecție pentru desemnarea de noi administratori, în conformitate cu prevederile art. 49 și următoarele din prezentul act constitutiv. Administratorii revocați nu mai pot candida timp de 5 ani de la data rămânerii definitive a hotărârii de revocare pentru alte consilii de administrație prevăzute de prezenta lege.

Art. 67. Remunerația membrilor neexecutivi ai consiliului de administrație este formată dintr-o indemnizație fixă lunară. Indemnizația fixă lunară nu poate depăși de 3 ori media pe ultimele 12 luni a câștigului salarial mediu brut lunar pentru activitatea desfășurată conform obiectului principal de activitate înregistrat de societate, la nivel de clasă, conform clasificației activităților din economia națională, comunicat de Institutul Național de Statistică anterior numirii. Nivelul remunerației este propus de comitetul de remunerare al consiliului de administrație, avizat de Agenția pentru Monitorizarea și Evaluarea Performanțelor Întreprinderilor Publice și aprobat de adunarea generală a acționarilor, luând în considerare criteriile de referință din sectorul privat, precum și complexitatea operațiunilor desfășurate de întreprinderea publică.
Remunerația membrilor executivi ai consiliului de administrație este formată dintr-o indemnizație fixă lunară și o indemnizație variabilă. Indemnizația fixă lunară nu poate depăși de 3 ori media pe ultimele 12 luni a câștigului salarial mediu brut lunar pentru activitatea desfășurată conform obiectului principal de activitate înregistrat de societate, la nivel de clasă, conform clasificației activităților din economia națională, comunicat de Institutul Național de Statistică anterior numirii. Componenta fixă lunară a membrilor executivi ai consiliilor de administrație poate depăși de 3 ori, dar nu mai mult de maximum 6 ori media pe ultimele 12 luni a câștigului salarial mediu brut lunar pentru activitatea desfășurată conform obiectului principal de activitate înregistrat de societate, la nivel de clasă, conform clasificației activităților din economia națională, comunicat de Institutul Național de Statistică pentru perioadele lunare în care societatea îndeplinește cumulativ cel puțin următoarele condiții:
a) nu are datorii restante față de bugetul general consolidat;
b) nu are datorii restante față de furnizori și față de alți creditori;
c) are programele de investiții implementate conform graficelor de execuție;
d) nu are înregistrate pierderi contabile anterioare și nu înregistrează pierderi contabile curente.
Componenta variabilă nu poate depăși de 6 ori media pe ultimele 12 luni a câștigului salarial mediu brut lunar pentru activitatea desfășurată conform obiectului principal de activitate înregistrat de societate și va avea la bază indicatorii de performanță financiari și nefinanciari, negociați și aprobați de autoritatea publică tutelară, determinați cu respectarea metodologiei aprobate prin ordin comun al ministrului finanțelor și al secretarului general al Guvernului, și se acordă numai dacă sunt îndeplinite cumulativ cel puțin următoarele condiții:
a) nu are datorii restante față de bugetul general consolidat;
b) nu are datorii restante față de furnizori și față de alți creditori;
c) are programele de investiții implementate conform graficelor de execuție;
d) nu are înregistrate pierderi contabile anterioare și nu înregistrează pierderi contabile curente;
e) nivelul ratei de profitabilitate determinată ca raport între profitul net și cifra de afaceri este mai mare de 5%;
f) creșterea cifrei de afaceri în anul curent față de anul precedent este mai mare de 2,5%.
Componenta variabilă a remunerației membrilor consiliului de administrație se revizuiește anual, în funcție de nivelul de realizare a obiectivelor cuprinse în planul de administrare și de gradul de îndeplinire a indicatorilor-cheie de performanță aprobați de adunarea generală a acționarilor, anexă la contractul de mandat.
Adunarea generală a acționarilor se va asigura, la stabilirea indemnizației fixe lunare a fiecărui membru al consiliului de administrație, determinată conform criteriilor de mai sus, că aceasta este justificată în raport cu îndatoririle specifice, atribuțiile în cadrul unor comitete consultative, cu numărul de ședințe, obiectivele și criteriile de performanță stabilite în contractul de mandat.

Art.68. O persoană fizică poate exercita concomitent cel mult 2 mandate de membru al consiliului de administrație în întreprinderi publice al căror sediu se află pe teritoriul României. Această prevedere se aplică în aceeași măsură persoanei fizice reprezentant al unei persoane juridice administrator, precum și persoanei juridice numite administrator. 

f) COMITETE

Art. 69. În cadrul consiliului de administrație se constituie comitetul de nominalizare și remunerare, comitetul de gestionare a riscurilor și comitetul de audit. În cazul consiliilor formate din 3 membri, funcțiile comitetului de gestionare a riscurilor se pot delega comitetului de audit, cu înștiințarea autorității publice tutelare.

a) Comitetul de Nominalizare și Remunerare are următoarele atribuții:
(i) formulează propuneri pentru funcțiile de administrator;
(ii) elaborează și propune Consiliului de Administrație procedura de selecție a candidaților pentru funcțiile de director și pentru alte funcții de conducere;
(iii) recomandă Consiliului de Administrație candidați pentru funcțiile enumerate, formulează propuneri privind remunerarea directorilor și a altor funcții de conducere; elaborează un raport anual (prezentat Adunării Generale a Acționarilor care aprobă situațiile financiare anuale) cu privire la remunerațiile și alte avantaje acordate administratorilor și directorilor, în cursul anului financiar.
(iv) organizează sesiuni de instruire pentru membrii consiliului;
(v) formulează propuneri de remunerare a administratorilor și directorilor, cu respectarea politicii de remunerare transmise de AMEPIP;
(vi) sprijină consiliul în evaluarea propriei performanțe, precum și a performanței conducerii executive.

b) Comitetul de gestionare a riscurilor asigură concordanța activităților de control cu riscurile generate de activitățile și procesele care fac obiectul controlului, identifică, analizează, evaluează, monitorizează și raportează riscurile identificate, planul de măsuri de atenuare sau anticipare a acestora, alte măsuri luate de conducerea executivă. De asemenea, este responsabil cu măsurarea solvabilității întreprinderii publice, prin raportare la atribuțiile și obligațiile uzuale ale acesteia, și informează sau, după caz, face propuneri consiliului de administrație.

c) Comitetul de audit îndeplinește atribuțiile prevăzute la art. 65 din Legea nr. 162/2017 privind auditul statutar al situațiilor financiare anuale și al situațiilor financiare anuale consolidate și de modificare a unor acte normative.

Comitetele prevăzute la lit. a și b pot fi formate din administratori neexecutivi. Președintele fiecărui comitet este independent.
Comitetul prevăzut la lit. c este format din administratori neexecutivi, majoritatea administratorilor fiind independenți și din care cel puțin unul este calificat ca auditor financiar conform unui document emis de către autoritatea competentă din România, din alt stat membru, dintr-un stat membru al Asociației Europene a Liberului Schimb, din Elveția sau din Regatul Unit al Marii Britanii și Irlandei de Nord, potrivit legii. Prin excepție de la această prevedere, este competentă să facă parte din Comitetul de audit al unei întreprinderi publice și persoana care are experiență de cel puțin 3 ani în audit statutar, dobândită prin participarea la misiuni de audit statutar în România, în alt stat membru, într-un stat al AELS, în Elveția sau în Regatul Unit al Marii Britanii și Irlandei de Nord sau în cadrul comitetelor de audit formate la nivelul consiliilor de administrație ale unor societăți/entități de interes public, dovedită cu documente.

g) DIRECTORII

Art.70. Consiliul de Administrație poate delega conducerea societății unuia sau mai multor directori. Durata contractului de mandat al directorilor cărora le-au fost delegate atribuții de conducere a societății se corelează cu durata mandatelor membrilor consiliului de administrație, respectiv de maximum patru ani.

Art.71. Directorii pot fi numiți din afara consiliului de administrație sau dintre administratori, care devin astfel administratori executivi, cu respectarea procedurii de selecție.
Președintele consiliului de administrație al societății nu poate fi numit și director general.
Directorii, indiferent dacă sunt selectați din cadrul consiliului de administrație sau din afara acestuia, sunt numiți de consiliul de administrație, la recomandarea comitetului de nominalizare în urma unei proceduri de selecție pentru poziția respectivă, desfășurată după numirea membrilor consiliului de administrație. Consiliul de administrație poate decide să fie asistat sau ca selecția să fie efectuată de un expert independent, persoană fizică sau juridică specializată în recrutarea resurselor umane, ale cărui servicii sunt contractate în condițiile legii.
Consiliul de administrație sau, după caz, expertul independent, împreună cu membrii comitetului de nominalizare și remunerare, stabilește criteriile de selecție, care includ, cel puțin, dar fără a se limita la aceasta, o experiență relevantă în consultanță în management sau în activitatea de conducere a unor autorități publice, întreprinderi publice ori societăți din sectorul privat. Criteriile de selecție vor fi elaborate și selecția va fi efectuată cu respectarea principiilor liberei competiții, nediscriminării, transparenței și asumării răspunderii și cu luarea în considerare a specificului domeniului de activitate a societății.
Anunțul privind selecția directorilor se publică, prin grija președintelui consiliului de administrație, în cel puțin două publicații economice și/sau financiare de largă răspândire, pe prima pagină a site-ului întreprinderii publice, într-un loc vizibil la încărcarea paginii, precum și pe cel puțin o platformă sau un site de recrutare de resurse umane cu mare vizibilitate la nivel național. Anunțul include condițiile care trebuie să fie întrunite de candidați și criteriile de evaluare a acestora.
Publicarea anunțului privind selecția directorilor se face cu cel puțin 30 de zile înainte de data-limită pentru depunerea candidaturilor specificată în anunț.
Numirea directorilor se realizează de către consiliul de administrație prin selectarea candidaților din lista scurtă întocmită de comitetul de nominalizare și remunerare.
Directorul financiar al întreprinderii publice, indiferent dacă acestuia îi sunt delegate atribuții de conducere de către consiliul de administrație sau nu, va fi selectat în conformitate cu prevederile Ordonanței de Urgență a Guvernului nr. 109/2011.
Lista directorilor și CV-urile acestora sunt publicate, prin grija președintelui consiliului de administrație, pe pagina de internet a întreprinderii publice, pe întreaga durată a mandatului acestora.
În activitatea sa, pe durata mandatului, directorul general sau, după caz, președintele directoratului întreprinderii publice poate fi asistat de experți, consilieri sau personal de specialitate, încadrați, în condițiile legii, în baza unui contract de muncă pe durată determinată.
Prevederile alineatului precedent se aplică, în mod corespunzător, și în situația în care directorul general sau, după caz, președintele directoratului întreprinderii publice este numit, provizoriu, în condițiile prezentei ordonanțe de urgență.
Prin derogare de la prevederile art. 84 alin. (1) din Legea nr. 53/2003 - Codul muncii, republicată, cu modificările și completările ulterioare, în toate situațiile de la alineatele precedente, durata contractelor individuale de muncă pe durată determinată ale experților, consilierilor sau personalului de specialitate va putea fi egală cu întreaga durată a mandatului directorului general, respectiv al președintelui directoratului întreprinderii publice.

Art.72. În termen de 60 de zile de la numire, directorii sau membrii directoratului elaborează și prezintă consiliului de administrație o propunere pentru componenta de management a planului de administrare pe durata mandatului, în vederea realizării indicatorilor de performanță financiari și nefinanciari.1

Consiliul de administrație poate cere completarea sau revizuirea componentei de management a planului de administrare dacă aceasta nu prevede măsurile pentru realizarea obiectivelor cuprinse în scrisoarea de așteptări și nu cuprinde rezultatele prognozate care să asigure evaluarea indicatorilor de performanță financiari și nefinanciari.
Aprobarea componentei de management și a planului de administrare în integralitate de către consiliul de administrație se realizează în termen de maximum 20 de zile de la data îndeplinirii termenului prevăzut la primul alineat.
După aprobarea planului de administrare de către consiliul de administrație, componenta de management sau, după caz, indicatorii-cheie de performanță, avizați de AMEPIP, constituie anexă la contractul de mandat încheiat cu directorii sau membrii directoratului.
Evaluarea activității directorilor sau directoratului, după caz, se face anual de către consiliul de administrație și vizează atât execuția contractului de mandat, cât și a componentei de management a planului de administrare. Raportul de evaluare se publică pe pagina de internet a autorității publice tutelare, la data de 31 mai a anului următor celui pentru care se efectuează evaluarea. Datele care conform legii au caracter confidențial sau secret sunt exceptate de la publicare și se comunică AMEPIP.
Directorii pot fi revocați de către consiliul de administrație, în condițiile stabilite prin contractul de mandat. În cazul în care revocarea survine fără justă cauză, directorul în cauză este îndreptățit la plata unor daune-interese, potrivit contractului de mandat. Pentru desemnarea noilor directori se aplică, în mod corespunzător procedura de selecție menționată în prezentul act constitutiv.
În cazul în care, din motive imputabile, directorii nu îndeplinesc indicatorii-cheie de performanță stabiliți prin contractele de mandat, consiliul de administrație îi poate revoca din funcție și hotărăște, după caz, în termen de maximum 45 de zile de la vacantare, declanșarea procedurii de selecție pentru desemnarea de noi directori, în conformitate cu prevederile art. 35. Directorii revocați nu mai pot candida pentru funcții de administrator, respectiv de director la întreprinderi publice, timp de 5 ani de la data rămânerii definitive a hotărârii de revocare.

Art.73. Remunerația directorilor este stabilită de consiliul de administrație și nu poate depăși nivelul remunerației stabilit pentru membrii executivi ai consiliului de administrație. Ea este unica formă de remunerație pentru directorii care îndeplinesc și calitatea de administratori.
Remunerația directorilor este formată dintr-o indemnizație fixă lunară și dintr-o indemnizație variabilă. Indemnizația fixă nu poate depăși de 6 ori media pe ultimele 12 luni a câștigului salarial mediu brut lunar pentru activitatea desfășurată conform obiectului principal de activitate înregistrat de societate, la nivel de clasă conform clasificației activităților din economia națională, comunicat de Institutul Național de Statistică anterior numirii. Componenta variabilă va avea la bază indicatorii de performanță financiari și nefinanciari, negociați și aprobați de autoritatea publică tutelară, diferiți de cei aprobați pentru administratorii neexecutivi, determinați cu respectarea metodologiei aprobate prin ordin comun de Ministerul Finanțelor și Secretariatul General al Guvernului.
Indicatorii-cheie de performanță aprobați constituie elemente față de care se determină componenta variabilă a remunerației pentru directorii societății.
Plafoanele prevăzute în prezentul articol pentru indemnizația fixă lunară și, respectiv, pentru indemnizația variabilă pot fi depășite în cazul întreprinderilor publice a căror cifră de afaceri netă depășește în anul anterior selecției administratorului sau majorării remunerației echivalentul în lei al sumei de 50 de milioane euro sau un alt nivel prevăzut de lege pentru întreprinderile mari. Nivelul remunerației care excedează plafoanele prevăzute în prezentul articol va fi propus de comitetul de remunerare al consiliului de administrație al întreprinderilor publice pe baza unui raport justificativ, avizat de AMEPIP și aprobat de adunarea generală a acționarilor, luând în considerare criteriile de referință din sectorul privat în care activează întreprinderea publică, precum și complexitatea operațiunilor desfășurate de aceasta.


C) COMISIA DE CENZORI. AUDITORUL STATUTAR.

Art.74. Situațiile financiare ale Societății sunt supuse auditului statutar, care se efectuează de către auditori statutari, persoane fizice sau persoane juridice autorizate în condițiile legii. Auditul statutar va fi exercitat în condițiile prevăzute de Legea nr. 162/2017 cu modificările și completările ulterioare. 
Auditorii statutari sunt numiți, pe baza unor criterii de selecție transparente, înainte de încheierea exercițiului financiar, de către adunarea generală a acționarilor/asociaților, iar în cazul regiilor autonome de către autoritatea publică tutelară pentru o perioadă de 3 ani. În toate cazurile, perioada maximă de auditare a unei întreprinderi publice de către același auditor financiar, persoană fizică sau juridică, este de 6 ani consecutivi și se efectuează în conformitate cu standardele internaționale de audit.
După încheierea unei perioade de 6 ani consecutivi în care întreprinderea publică a fost auditată de același auditor financiar, un nou contract de audit poate fi încheiat cu aceeași întreprindere publică numai după expirarea unei perioade de cel puțin 3 ani de la ultimul audit statutar.
Situațiile financiare anuale, auditate potrivit legii, se depun de către întreprinderile publice la unitățile teritoriale ale Ministerului Finanțelor. O copie a acestora se va transmite către AMEPIP în termen de 15 zile de la data aprobării de către adunarea generală a acționarilor.
În vederea auditării situațiilor financiare ale întreprinderilor publice, auditorul financiar, persoană fizică sau juridică, trebuie să îndeplinească cumulativ următoarele condiții:
a) să fie înregistrat ca persoană fizică sau juridică în Registrul public electronic al auditorilor financiari și al firmelor de audit, publicat de Autoritatea pentru Supravegherea Publică a Activității de Audit Statutar, conform reglementărilor legale în vigoare, și să aibă experiență profesională de cel puțin 5 ani;
b) să nu fi fost sancționat disciplinar prin decizie definitivă în ultimii 3 ani de către autoritățile competente care le supraveghează activitatea;
c) să fi încheiat un contract de asigurare de răspundere civilă profesională, în conformitate cu normele privind asigurarea riscurilor profesionale;
d) să nu se afle în situația de incompatibilitate sau conflict de interese prevăzută de legislația în vigoare și să nu fi fost angajat al vreunei întreprinderi publice sau al vreunei alte instituții publice în ultimii 3 ani;
e) auditorul financiar persoană juridică să aibă cel puțin 3 auditori financiari angajați activi, înregistrați în Registrul electronic public al auditorilor financiari și al firmelor de audit, publicat de Autoritatea pentru Supravegherea Publică a Activității de Audit Statutar, care îndeplinesc condițiile prevăzute la lit. a)-d).
Serviciile auditorului statutar vor fi contractate de către Societate în conformitate cu prevederile Legii nr. 98/2016 cu modificările și completările ulterioare, privind achizițiile publice.
Auditul statutar trebuie va fi efectuat în conformitate cu standardele internaționale de audit adoptate de Comisia Europeană în conformitate cu prevederile art. 26 alin. (3) din Directiva 2006/43/CE a Parlamentului European a Consiliului din 17 mai 2006 privind auditul legal al conturilor anuale și al conturilor consolidate, de modificare a Directivelor 78/660/CEE și 83/349/CEE ale Consiliului și de abrogare a Directivei 84/253/CEE a Consiliului, cu modificările și completările ulterioare, denumite Standarde internaționale de audit - ISA.

Art.75. Gestiunea Societății este controlată de o comisie de cenzori, formată din trei cenzori și un membru supleant după cum urmează:
CENZORI:
1. CIORA FLORIAN, născut la data de 20.09.1979, în Mun. Marghita, jud. Bihor, domiciliat în Mun. Marghita, str. Unirii, nr. 1, jud. Bihor, identificat cu C.I. seria ZH, nr. 580954, eliberată de SPCLEP Marghita la data de 19.09.2024 și valabilă până la 03.08.2031, având CNP: 1790920054657;
2. BALLA CORNELIA, născută la data de 04.09.1964, în Săcuieni, jud. Bihor, domiciliată în Mun. Marghita, str. Barcăului, nr. 20A, jud. Bihor, identificată cu C.I. seria XH nr. 380223, eliberată de SPCLEP Marghita la data de 30.08.2021 și valabilă până la 03.08.2031, având CNP: 2640904052850;
3. TOTH ROBERT-JANOS, născut la data de 28.11.1987, în Mun. Marghita, jud. Bihor, domiciliat în Mun. Marghita, Loc. Cheț, nr. 333, jud. Bihor, identificat cu CI seria ZH, nr. 220106, eliberată de SPCLEP Marghita la data de 20.11.2018 și valabilă până la data de 28.11.2028, având CNP: 1871128054757.
CENZOR SUPLEANT:
1. ATYIM MIRCEA, născut la data de 28.06.1977, în Mun. Marghita, jud. Bihor, domiciliat în Mun. Marghita, str. Crișan, nr. 32, jud. Bihor, identificat cu C.I. seria XH nr.609149, eliberată de SPCLEP Marghita la data de 20.0.2025 și valabilă până la 03.08.2023, având CNP: 1770628052869.
Cenzorii vor putea fi remunerați pentru activitatea lor cu o indemnizație fixă, lunară, determinată prin Actul Constitutiv sau de Adunarea Generală a Acționarilor care i-a numit.

Art.76.Cenzorii au următoarele obligații principale:
a. să supravegheze gestiunea Societății;
b. să verifice dacă situațiile financiare ale Societății sunt legal întocmite și în concordanță cu registrele Societății;
c. să verifice dacă registrele Societății sunt ținute regulat;
d. să verifice dacă evaluarea elementelor patrimoniale s-a făcut conform regulilor stabilite pentru întocmirea și prezentarea situațiilor financiare ale Societății;
e. să ia parte la adunările ordinare și extraordinare, putând face să se insereze în ordinea de zi propunerile pe care le vor crede necesare;
f. să vegheze ca dispozițiile legii și ale actului constitutiv să fie respectate;
g. să participe la ședințele Consiliului de Administrație la care au fost convocați, fără drept de vot;
h. să pregătească și să prezinte Adunării Generale a Acționarilor un raport amănunțit despre exercitarea tuturor atribuțiilor menționate la punctele a-g de mai sus, precum și asupra propunerilor pe care le vor consideră necesare cu privire la situațiile financiare și repartizarea profitului.
Întinderea și efectele răspunderii cenzorilor sunt determinate de regulile Mandatului.

Art.77. Comisia de cenzori se întrunește la sediul Societății și ia decizii în unanimitate. Pentru îndeplinirea obligației prevăzute la art. 70 pct. (h), cenzorii vor putea face, în caz de neînțelegere, rapoarte separate, care vor trebui să fie prezentate Adunării Generale a Acționarilor. Cenzorii vor trece într-un registru special deliberările lor, precum și constatările făcute în exercițiul mandatului lor.

Art.78. Comisia de cenzori va aduce la cunoștința Consiliului de Administrație neregulile în administrație și încălcările dispozițiilor legale și ale Actului Constitutiv, pe care le constată, iar cazurile mai importante le vor aduce la cunoștința Adunării Generale.

Art.79. Atribuțiile și modul de funcționare a Comisiei de cenzori, drepturile și obligațiile cenzorilor se completează cu prevederile legale în acest domeniu.

Art.80. Cenzorii și cenzorii supleanți se numesc pe o perioada de trei ani și pot fi realeși.

Art.81. Sunt incompatibile cu calitatea de membrii în comisia de cenzori iar daca au fost aleși, decad din mandatul lor, persoanele care, potrivit Legii Societăților: (i) nu pot fi fondatori, precum și cele care (ii) sunt rude sau afini până la gradul al patrulea inclusiv sau soții/soțiile administratorilor, (iii) persoanele care primesc, sub orice formă, pentru alte funcții decât aceea de cenzori un salariu sau o remunerație de la administratori sau de la Societate sau ai căror angajatori sunt în raporturi contractuale sau se afla în concurența cu aceasta, (iv) persoanele cărora le este interzisă funcția de membru al consiliului de administrație și al directoratului, în temeiul Legii Societăților, (v) persoanele care, pe durata exercitării atribuțiilor conferite de aceasta calitate, au atribuții de control în cadrul Ministerului Finanțelor Publice sau al altor instituții publice,  cu excepția situațiilor prevăzute expres de lege.

Art.82. Societatea va organiza auditul intern în conformitate cu dispozițiile Legii nr. 672/2002 privind auditul public intern, cu modificările și completările ulterioare. Auditorii interni raportează direct Consiliului de Administrație.

Art.83. Fără a aduce atingere responsabilității membrilor Consiliului de Administrație, sau a altor organe de conducere sau de supraveghere ori a altor membri care sunt numiți de Adunarea Generală a Acționarilor din cadrul Societății, comitetul de audit din cadrul Consiliului de Administrație are, printre altele, următoarele atribuții:
a) monitorizează procesul de raportare financiară;
b) monitorizează eficacitatea sistemelor de control intern, de audit intern, după caz, și de management al riscurilor din cadrul Societății;
c) monitorizează auditul statutar al situațiilor financiare anuale și al situațiilor financiare anuale consolidate;
d) verifică și monitorizează independența auditorului statutar sau a firmei de audit și, în special, prestarea de servicii suplimentare în beneficiul Societății.


CAPITOLUL VII.
FUNCȚIONAREA SOCIETĂȚII

Art.84. În sensul acestui Act Constitutiv, funcționarii Societății sunt acei salariați ai Societății angajați prin decizia Consiliului de Administrație, care le fixează și remunerația.

Art.85. Funcționarii Societății sunt: directorii, șefii de servicii, șefii de birouri, șefii de secție, șefii de șantiere, șefii de ateliere, precum și jurisconsulții.

Art.86. Directorii Societății nu pot fi, fără autorizarea Consiliului de Administrație, directori, administratori, membri ai directoratului, cenzori sau, după caz, auditori interni, sau asociați, salariați sau colaboratori în alte societăți concurente sau având același obiect de activitate, nici exercita același comerț sau altul concurent, pe cont propriu sau al altei persoane sub sancțiunea revocării și răspunderii pentru daune.

Art.87. Oricare dintre funcționarii, colaboratorii sau salariații Societății pot fi convocați de către Consiliul de Administrație pentru a discuta și dezbate aspecte ce urmează a fi înscrise pe ordinea de zi sau discutate în cadrul Consiliului de Administrație.


CAPITOLUL VIII.
SALARIAȚII SOCIETĂȚII

Art.88. Societatea își desfășoară activitatea cu salariați și colaboratori.
Salariații din administrația societății sunt angajați sau concediați de directorul general al Societății în conformitate cu dispozițiile Codului Muncii.



CAPITOLUL IX.
ACTIVITATEA SOCIETĂȚII

Art.89. Exercițiul financiar începe la l ianuarie și se încheie la 31 decembrie ale fiecărui an, cu excepția primului exercițiu financiar care începe la data constituirii legale a societății și se încheie la 31 decembrie în același an.



CAPITOLUL X.
EVIDENȚA CONTABILĂ ȘI 
BILANȚUL CONTABIL

Art.90. Societatea va ține evidența contabilă, potrivit legii, în lei, conform regulamentelor financiar contabile aplicabile și va pregăti situațiile financiare anuale în baza legislației în vigoare. Societatea va întocmi și păstra toate registrele contabile cerute de lege.

Art.91. Situațiile financiare anuale, raportul anual al Consiliului de Administrație, precum și propunerea cu privire la distribuirea de dividende se pun la dispoziția acționarilor la sediul Societății, de la data convocării Adunării Generale a Acționarilor. La cerere, acționarilor li se vor elibera copii de pe aceste documente. Sumele percepute pentru eliberarea de copii nu pot depăși costurile administrative implicate de furnizarea acestora. Documentele prevăzute mai înainte în acest articol se vor publica și pe pagina de internet a Societății, pentru liberul acces al acționarilor.

Art.92. Administratorii sunt obligați ca, în termenul legal de la data aprobării Adunării Generale, să depună situațiile financiare ale Societății, însoțite de contul de profit și pierdere și de orice alte documente cerute de legislația aplicabilă (incluzând dar fără a se limita la Raportul Consiliului de Administrație, procesul verbal al Adunării Generale a Acționarilor) la autoritățile fiscale precum și la orice alte autorități competente.

Art.93. Profitul Societății se stabilește pe baza bilanțului aprobat de Adunarea Generală a Acționarilor. Profitul impozabil se stabilește în condițiile legii.

Art.94. Din profitul rămas după plata impozitului pe profit, Societatea va deduce și își va constitui fondurile de rezervă obligatorii, în condițiile legii.

Art.95. Plata dividendelor cuvenite acționarului/acționarilor potrivit situațiilor financiare se face de Societate în condițiile legii, numai, după rezervarea cotelor privind fondurile obligatorii din beneficiu. 

Art.96. În afara de evidențele prevăzute de lege, Societatea va ține următoarele registre:
a. un registru al acționarilor care să arate, după caz: numele și prenumele, codul numeric personal, denumirea, domiciliul sau sediul acționarilor cu acțiuni nominative, precum și vărsămintele făcute în contul acțiunilor;
b. un registru al ședințelor și deliberărilor Adunării Generale;
c. un registru al ședințelor și deliberărilor Consiliului de Administrație:
d. un registru al deliberărilor și constatărilor făcute de cenzori și, după caz, de auditorii interni, în exercitarea mandatului lor;
e. orice alte registre prevăzute de acte normative speciale.

Art.97. Registrele prevăzute la lit. a, b și c vor fi ținute prin grija Consiliului de Administrație, iar cel prevăzut la lit. d prin grija cenzorilor sau, după caz, al auditorilor interni.

Art.98. Societatea poate contracta cu o societate de registru independent privat, ținerea registrului acționarilor în sistem computerizat și efectuarea înregistrărilor și a altor operațiuni legate de acel registru. Registrul acționarilor poate fi ținut manual sau computerizat.


CAPITOLUL XI.
MODIFICAREA FORMEI JURIDICE

Art.99. Forma juridică a Societății va putea fi transformată numai cu aprobarea Adunării Generale a Acționarilor și cu condiția îndeplinirii tuturor cerințelor legale prevăzute pentru respectiva forma de societate.


CAPITOLUL XII.
DIZOLVAREA ȘI LICHIDAREA SOCIETĂȚII

Art.100. Următoarele situații pot conduce la dizolvarea Societății:
a. imposibilitatea realizării obiectului de activitate al Societății;
b. reducerea activelor nete ale Societății la mi puțin de jumătate din capitalul social subscris, în baza condițiilor prevăzute de Legea societăților;
c. falimentul societății;
d. hotărârea Adunării Generale a Acționarilor;
e. alte cauze prevăzute de lege.
Dizolvarea Societății trebuie înscrisă la Oficiul Registrului Comerțului și publicata în Monitorul Oficial al României. În cazul în care dizolvarea Societății este hotărâta de către acționari, aceștia pot anula respectiva hotărâre majoritatea prevăzută de lege pentru modificarea Actului Constitutiv, atâta timp cât nu s-a făcut nici o împărțire a beneficiilor.

Art.101. În caz de dizolvare, Societatea va fi lichidată conform prevederilor legale. Lichidarea Societății și repartizarea patrimoniului se fac în condițiile și cu respectarea procedurii prevăzute de lege. Modalitatea de asigurare a stingerii pasivului sau de regularizare a lui în acord cu creditorii, în cazul dizolvării fără lichidare, atunci când acționarii sunt de acord cu privire la repartizarea și lichidarea patrimoniului societății se va efectua în conformitate cu prevederile legale aplicabile.


CAPITOLUL XIII.
FUZIUNEA ȘI DIVIZAREA SOCIETĂȚII

Art.102. Fuziunea sau divizarea Societății vor fi decise de către Adunarea Generală a Acționarilor, în baza termenilor și condițiilor stabilite pentru modificarea Actului Constitutiv al Societății

Art.103. În baza hotărârii Adunării Generale a Acționarilor, Consiliul de Administrație va redacta un proiect de fuziune, respectiv un proiect de divizare, conform prevederilor legale.


CAPITOLUL XIV.
LITIGII ȘI LEGEA APLICABILĂ

Art.104. Litigiile de orice fel apărute între Societate și persoane fizice sau alte persoane juridice sunt de competența instanțelor judecătorești de drept comun.

Art.105. Prezentul Act constitutiv este guvernat de legea română.


CAPITOLUL XV.
DISPOZIȚII FINALE

Art.106. Prevederile prezentului Act Constitutiv se completează cu dispozițiile din Legea nr. 31/1990 privind societățile si dispozițiile speciale aplicabile în materia întreprinderilor publice.

Prezentul Act Constitutiv a fost încheiat astăzi, 13.05.2025 în 4 exemplare originale.

